Rådets forordning (EF) nr. 951/2001

af 14. maj 2001

om ændring af bilaget til forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1),

under henvisning til forslag fremsat af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 1015/94(2) en endelig antidumpingtold på importen af fjernsynskamerasystemer med oprindelse i Japan.

(2) I artikel 1, stk. 3, litra e), i forordning (EF) nr. 1015/94 udelukkede Rådet specifikt kamerasystemer til professionelt brug, der er anført i bilaget til nævnte forordning, i det følgende benævnt "bilaget", fra antidumpingtoldens anvendelsesområde, idet de ganske vist repræsenterer avancerede kamerasystemer til professionelt brug, der teknisk set falder inden for produktdefinitionen i artikel 1, stk. 2, i nævnte forordning, men ikke kan betragtes som fjernsynskamerasystemer.

(3) I oktober 1995 ændrede Rådet ved forordning (EF) nr. 2474/95(3) forordning (EF) nr. 1015/94, særlig hvad angår produktdefinitionen og visse modeller af professionelle kamerasystemer, som udtrykkeligt blev fritaget for den endelige antidumpingtold.

(4) I oktober 1997 ændrede Rådet ved forordning (EF) nr. 1952/97(4) satserne for den endelige antidumpingtold for to berørte selskaber, nemlig Sony Corporation og Ikegami Tsushinki, i overensstemmelse med artikel 12 i forordning (EF) nr. 384/96, i det følgende benævnt "grundforordningen". Rådet udelukkede endvidere specifikt visse nye modeller af professionelle kamerasystemer fra antidumpingtoldens anvendelsesområde ved at tilføje dem i bilaget.

(5) I september 2000 stadfæstede Rådet ved forordning (EF) nr. 2042/2000(5) den endelige antidumpingtold, der var indført ved forordning (EF) nr. 1015/94, i overensstemmelse med artikel 11, stk. 2, i grundforordningen.

(6) I januar 2001 ændrede Rådet ved forordning (EF) nr. 198/2001 forordning (EF) nr. 2042/2000 ved at tilføje visse efterfølgere til modeller af professionelle kamerasystemer i bilaget og herved udelukke dem fra anvendelsen af den endelige antidumpingtold.

B. UNDERSØGELSE AF NYE MODELLER AF PROFESSIONELLE KAMERASYSTEMER

1. Anmodning

(7) Den japanske eksporterende producent Sony Corporation ("Sony") meddelte Kommissionen, at den agtede at introducere nye modeller af professionelle kamerasystemer på Fællesskabets marked og anmodede om at få opført disse nye modeller af professionelle kamerasystemer og tilbehør hertil i bilaget, således at de blev fritaget for antidumpingtolden.

2. Modeller, der er omfattet af undersøgelsen

(8) Den anmodning, der er modtaget, vedrørte følgende modeller og blev forelagt med de relevante tekniske oplysninger:

- kamerahoved DXC-D35PH

- kamerahoved DXC-D35PL

- kamerahoved DXC-D35PK

- kamerahoved DXC-D35WSPL

- kamerahoved DSR-135PL

- søger DXF-801CE

- kamerakontrolenhed CCU-M5AP.

Alle ovennævnte modeller blev præsenteret som værende en del af professionelle kamerasystemer til brug på det professionelle videomarked.

3. Undersøgelse og resultater

(9) Kommissionen underrettede EF-erhvervsgrenen om Sonys anmodning og opfordrede den til at fremsætte bemærkninger.

(10) EF-erhvervsgrenen hævdede, at ovennævnte modeller ikke burde fritages fra de gældende antidumpingforanstaltninger. Argumentet var, at de pågældende modeller let kunne forbindes til en triax-enhed eller et triax-system og efterfølgende anvendes som transmissionskamera.

(11) Kommissionens undersøgelse viste, at de pågældende modeller ganske rigtig kan forbindes til en triax-adapter, og at de i princippet herefter kan anvendes til en række transmissionsformål. Kommissionen anmodede Sony om yderligere oplysninger, og heraf fremgik det, at størstedelen af de brugere, der anvender de pågældende modeller, arbejder som professionelle, og at modellerne primært anvendes i den professionelle videosektor.

(12) Det fremgik også af Kommissionens undersøgelse, at de pågældende modeller faktisk var en nyere udgave af foregående modeller, som allerede var opført i bilaget, og at de stort set var identiske.

(13) Kommissionen fastslog derfor, at ovennævnte kameramodeller generelt set bør udelukkes fra anvendelsesområdet for de eksisterende antidumpingforanstaltninger undtagen i de tilfælde, hvor tilsvarende triax-systemer eller triax-adaptere sælges på Fællesskabets marked.

(14) Kommissionen underrettede EF-producenterne og eksportørerne af fjernsynskamerasystemer om sine undersøgelsesresultater og gav dem lejlighed til at fremsætte deres synspunkter. En EF-producent udtrykte fortsat modvilje mod at udelukke de pågældende kameramodeller fra anvendelsesområdet for antidumpingtold, men fremførte ikke nye beviser til støtte for påstanden om, at de pågældende kameramodeller sælges på Fællesskabets marked som transmissionskameraer.

(15) Følgelig bør alle modeller og alt tilbehør, der er nævnt i betragtning 8, fritages for den gældende antidumpingtold på fjernsynskamerasystemer med oprindelse i Japan, og bilaget bør ændres tilsvarende.

(16) Kommissionen har ikke kunnet afslutte undersøgelsen på et tidligere tidspunkt på grund af sagens komplekse karakter, de fremførte beviser og oplysninger og de mange høringer af de berørte parter, hvilket især skyldes sagens tekniske karakter. Under de givne omstændigheder anses det for berettiget, at denne forordning finder anvendelse på de kameramodeller, der er nævnt i betragtning 8, med tilbagevirkende kraft, uanset datoen for deres indførsel -

UDSTEDT FØLGENDE FORORDNING:

Artikel 1

Bilaget til forordning (EF) nr. 2042/2000 erstattes af bilaget til denne forordning. Følgende kameramodeller tilføjes i bilaget til forordning (EF) nr. 2042/2000:

- kamerahoved DXC-D35PH

- kamerahoved DXC-D35PL

- kamerahoved DXC-D35PK

- kamerahoved DXC-D35WSPL

- kamerahoved DSR-135PL

- søger DXF-801CE

- kamerakontrolenhed CCU-M5AP.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes på de kameramodeller, der er opført i artikel 1, uanset datoen for deres indførsel.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 2001.

På Rådets vegne

A. Lindh

Formand

(1) EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) EFT L 111 af 30.4.1994, s. 106. Forordningen er senest ændret ved forordning (EF) nr. 198/2001 (EFT L 30 af 1.2.2001, s. 1).

(3) EFT L 255 af 25.10.1995, s. 11.

(4) EFT L 276 af 9.10.1997, s. 20.

(5) EFT L 244 af 29.9.2000, s. 38. Forordningen er senest ændret ved forordning (EF) nr. 198/2001 (EFT L 30 af 1.2.2001, s. 1).

BILAG

"BILAG

Liste over professionelle kamerasystemer, som ikke betragtes som fjernsynskamerasystemer (transmissionskamerasystemer), og som er fritaget for foranstaltningerne

>TABELPOSITION>"